มีแร (วายฟาย)

**มีแร** (เกาหลี: 미래; ) เป็นบริการวายฟาย (Wi-Fi) ของประเทศเกาหลีเหนือที่ช่วยให้อุปกรณ์เคลื่อนที่สามารถเข้าถึงเครือข่ายอินทราเน็ตที่ได้รับอนุมัติจากรัฐผ่านซิมการ์ดแยกเฉพาะที่ชื่อว่ามีแรและแอปพลิเคชัน สามารถเข้าถึงได้เฉพาะเว็บไซต์ที่ได้รับอนุมัติจากทางการเกาหลีเหนือเท่านั้น

ใน ค.ศ. 2018 มีการประกาศว่าประชาชนสามารถเข้าถึงเครือข่ายระดับชาติผ่านแอปพลิเคชันสมาร์ทโฟน "เครือข่ายสื่อสารข้อมูลไร้สายสาธารณะมีแร" มีการติดตั้งเครือข่ายนี้เป็นครั้งแรกบนถนนนักวิทยาศาสตร์มีแรในเปียงยาง เครือข่ายดังกล่าวพร้อมให้บริการในสถานที่ต่าง ๆ ทั่วเปียงยาง รวมถึงมหาวิทยาลัยคิม อิล-ซ็อง, มหาวิทยาลัยเทคโนโลยีคิม แช็ก, ถนนยงกวัง, ถนนรยอมย็อง, ถนนและศูนย์วิทยาศาสตร์และเทคโนโลยีแฮบังซัน

การใช้เทคโนโลยีซิมการ์ดช่วยให้แน่ใจว่าหน่วยงานของรัฐจะสามารถรักษาการควบคุมเครือข่ายอย่างเข้มงวดได้ตลอดเวลา เทคโนโลยีนี้ยังช่วยให้การติดตามกิจกรรมออนไลน์ของบุคคลทำได้ง่ายขึ้น นอกจากมีแรแล้ว ยังมีเครือข่ายมือถืออีกสองแห่งในประเทศที่ให้บริการข้อมูลไร้สายเช่นกัน

## ประวัติศาสตร์
ในเดือนสิงหาคม ค.ศ. 2018 *[[โชซ็อนชินโบ]]* รายงานว่า บริษัทแลกเปลี่ยนเทคโนโลยีอึนฮา (ทางทะเล) ชุงกู (Chunggu Haeyang (Marine) Unha Technology Exchange Company) ภายใต้สำนักงานข้อมูลวิทยาศาสตร์และเทคโนโลยีกลางสาธารณรัฐประชาธิปไตยประชาชนเกาหลี (DPRK) ได้พัฒนาเครือข่ายข้อมูลไร้สายสาธารณะท้องถิ่นแบบไม่เสียค่าใช้จ่ายในชื่อเครือข่าย "มีแร" (Mirae) โดยช่างเทคนิคของบริษัทให้ข้อมูลกับหนังสือพิมพ์ว่าทางบริษัทได้พัฒนาเครือข่ายนี้มาตั้งแต่ ค.ศ. 2016 และเริ่มเปิดให้บริการเครือข่ายวายฟายดังกล่าวในเดือนกันยายน ค.ศ. 2017

เครือข่ายนี้ปรากฏในรายการโทรทัศน์เป็นครั้งแรกเมื่อวันที่ 21 ตุลาคม ค.ศ. 2018 ในรายงานเกี่ยวกับแท็บเล็ตรุ่นใหม่ "แทยัง 8321" (Daeyang 8321) ถือเป็นครั้งแรกที่มีการกล่าวถึงบริการวายฟายกลางแจ้งในสื่อเกาหลีเหนือ ต่อมามีการปรากฏข้อมูลเป็นครั้งที่สองเมื่อวันที่ 8 พฤศจิกายน ค.ศ. 2018 ในรายงานเรื่อง "นิทรรศการความสำเร็จด้านเทคโนโลยีสารสนเทศ" โดยมีการสาธิตการเข้าถึงเครือข่ายมีแรผ่านสมาร์ทโฟนอารีรัง 171 (Arirang 171)

รายงานทางโทรทัศน์อ้างว่าเครือข่ายดังกล่าวมีความเร็วในการรับส่งข้อมูลสูงสุดถึง 70 Mbps อย่างไรก็ตาม แอปพลิเคชันสำหรับใช้งานบริการนี้ระบุความเร็วไว้ที่ระหว่าง 2 Mbps ถึง 33 Mbps นอกจากนี้ยังมีการแสดงให้เห็นถึงการให้บริการผ่านสถานีฐาน Wi-Fi แบบกลางแจ้ง

วันที่ 26 ตุลาคม ค.ศ. 2020 เฟซบุ๊กของสถานเอกอัครราชทูตรัสเซียประจำเปียงยางได้เผยแพร่ภาพสแกนบทความจาก*[[พย็องยังชินมุน]]* ซึ่งแสดงให้เห็นคุณสมบัติของสมาร์ทโฟน "แนนารา 101" (Naenara 101) โดยระบุว่าตัวเครื่องมีช่องใส่ซิมการ์ด 2 ช่อง เพื่อให้สามารถเชื่อมต่อกับเครือข่ายโทรศัพท์เคลื่อนที่และเครือข่ายไร้สายสาธารณะมีแรได้พร้อมกัน

ใน ค.ศ. 2023 มีการกล่าวอ้างว่าประชากรชาวเกาหลีเหนือ 1 ใน 5 คน หรือร้อยละ 20 ของประชากรทั้งหมดเป็นผู้ใช้งานเครือข่ายวายฟายของประเทศ ซึ่งเป็นผลมาจากการจัดหาอุปกรณ์วายฟายแบบพกพาและโมเด็มวายฟายโดยรัฐบาลเกาหลีเหนือ

## การใช้งานและผลกระทบ
เนื้อหาจาก*[[โรดงชินมุน]]* สามารถเข้าถึงได้ผ่านเครือข่ายวายฟายมีแรภายในประเทศเกาหลีเหนือ นอกจากนี้ ตั้งแต่ ค.ศ. 2018 นักศึกษาชาวเกาหลีเหนือยังสามารถเข้าเรียนและดาวน์โหลดบทเรียนจากมหาวิทยาลัยคิม อิล-ซ็องผ่านเครือข่ายนี้ได้ แอปพลิเคชันของเครือข่ายยังรองรับการเข้าถึงบริการต่าง ๆ เช่น ร้านค้าออนไลน์มันมุลซัง (Manmulsang), บริการวิดีโอออนดีมานด์มันบัง (Manbang), มกรันวิดีโอ (Mokran video), เว็บไซต์ศูนย์วิทยาศาสตร์และเทคโนโลยี (Sci-Tech Complex), ย็อลพุง (Yeolpung), คงเซ (Gongse), สำนักข่าวกลางเกาหลี (KCNA), บริการสตรีมมิงลักษณะเดียวกับเน็ตฟลิกซ์ที่ชื่อว่า "มายคอมพาเนียน" (My Companion) รวมถึงข้อมูลพยากรณ์อากาศ

แท็บเล็ตพีซีแทยังที่เชื่อมต่อกับเครือข่ายมีแรสามารถใช้เพื่อเข้าฟังการบรรยาย ดาวน์โหลดเอกสารประกอบการเรียน และทำแบบทดสอบผ่านตัวเครื่องได้ แนนาราระบุว่ามีการนำเครือข่ายนี้ไปใช้ในโรงงานต่าง ๆ ในเมืองหลวง ซึ่งช่วยให้พนักงานและนักศึกษาสามารถศึกษาหาความรู้ได้จากทุกพื้นที่ในโรงงาน และเป็นการเปลี่ยนโรงงานทุกแห่งให้กลายเป็นห้องเรียน

ในช่วงปลายทศวรรษ 2010 เมื่อเครือข่ายเริ่มได้รับความนิยมมากขึ้น จำนวนของเกมออนไลน์ในระบบก็มีจำนวนเพิ่มขึ้นตามไปด้วย

## การควบคุมโดยรัฐ
ผู้ใช้บริการต้องมีชื่อผู้ใช้ ซิมการ์ด รหัสผ่าน และอุปกรณ์ที่ผ่านการรับรองเพื่อเข้าใช้งานเครือข่าย ผู้ใช้ไม่สามารถเปลี่ยนแปลงการตั้งค่าของเครือข่ายได้ด้วยตนเอง ฟังก์ชันการค้นหาสัญญาณเครือข่ายอื่น ๆ ถูกระงับ ส่งผลให้แท็บเล็ตสามารถเชื่อมต่อได้เฉพาะเครือข่ายมีแรเท่านั้นและไม่สามารถเชื่อมต่อกับเครือข่ายอื่นได้

## อ้างอิง

หมวดหมู่:อินเทอร์เน็ตในประเทศเกาหลีเหนือ
หมวดหมู่:ผู้ให้บริการวายฟาย